**Peisaj nocturn**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin ninsorile de stele

Doar tăcerea blândă trece

Totul e în toate cele

Prins și troienit în rece.

Desenează-n noapte fulgul

Linii drepte, linii drepte

Undeva doar caprimulgul

Dă cântări neînțelepte.

Și cad astre înspre vale

Peste cețurile-n brumă

Oprind fuga în petale

Fără semn și fără urmă.

Uneori doar din viteză

Nu se-opresc din alergare

De nasc fără paranteză

Bulbucirea de izvoare.

Le tot probozesc răchite

Susurând fără de zgomot

Să se lase adormite

Într-o liniște-n aromă.

În tihniri să nu-și sfărâme

Diamante de lumine

Ascultând cum iar salcâmii

Preling doruri în ciorchine.

Să devină numai lacrimi

Strălucind pe-obrazul Vieții

De atâtea clipe sacre,

De atâta frumusețe!

Victor Bragagiu